Okresná prokuratúra Košice I 
Mojmírova 5, 041 47 Košice 1 	

Sp. zn. : 3 Pv 730/14/8802	Košice I, 14.5.2015
EEČ : 2-63-156-2015

U Z N E S E N I E

Trestná vec:	obvinený XXXXX 
Zločin:	Sprenevera podľa § 213 odsek 1, odsek 3 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Košice I
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
v presne nezistenom období roku 2004 uzatvoril ústnu dohodu s poškodenou XXXXX, nar. XXXXX, ktorá bola v tom čase dlhodobo pracovne v USA, predmetom ktorej bolo, že poškodená bude zasielať svoje ušetrené finančné prostriedky obvinenému, ktorý ich bude spravovať a zhodnocovať na účte v banke, pričom tieto jej mal vrátiť po príchode z USA na Slovensko, kde za týmto účelom obvinený zriadil dňa 27.09.2004 na svoje meno osobný bežný devízový účet č. XXXXX vedený v ČSOB a.s., v Auparku v Košiciach, na ktorý poškodená dňa 27.09.2004 poukázala sumu 9.940 USD, dňa 04.10.2004 sumu 8.040 USD, dňa 19.08.2005 sumu 8.020 USD, dňa 16.11.2005 sumu 9.900 USD, dňa 23.11.2005 sumu 9.200 USD, dňa 04.08.2006 sumu 3.400 USD, dňa 11.12.2006 sumu 1.960 USD, dňa 07.07.2007 sumu 3.000 USD a dňa 28.08.2007 sumu 1.000 USD, ďalej prostredníctvom U.S XXXXX, CO zaslala priamo na meno obvineného finančné prostriedky, a to dňa 22.07.2005 vo výške 1.000 USD, dňa 27.12.2006 vo výške 1.000 USD, dňa 03.01.2007 vo výške 2.500 USD, dňa 13.02.2007 vo výške 700 USD, prostredníctvom XXXXX v dňoch 24.09.2007, 01.10.2007 a 09.10.2007 sumu 500 USD, prostredníctvom XXXXX dňa 16.10.2007 sumu 500 USD, v troch prípadoch prostredníctvom balíkov na meno obvineného zaslala finančnú hotovosť vo výške 10.000 USD a prostredníctvom svojej dcéry XXXXX odovzdala finančnú hotovosť vo výške 200.000,-Sk, kde aj tieto finančné prostriedky mal obvinený vložiť a spravovať na predmetnom bankovom účte, avšak zverené finančné prostriedky v celkovej výške 90.721,- EUR bez súhlasu a vedomia poškodenej použil v rozpore s účelom zverenia pre vlastnú potrebu a po návrate poškodenej na Slovensko dňa 21.05.2013 jej doposiaľ ani po viacerých výzvach zverené finančné prostriedky v celkovej výške 90.721,- EUR nevrátil, čím týmto konaním poškodenej XXXXX spôsobil škodu v celkovej výške 90.721,- EUR, 

lebo trestné stíhanie je neprípustné, proti tomu, kto zomrel alebo bol vyhlásený za mŕtveho

Odôvodnenie:
Uznesením vyšetrovateľky Odboru kriminálnej polície Okresného riaditeľstva Policajného zboru v Košiciach ČVS:ORP-2599/4-VYS-KE-2014 zo dňa 12.12.2014 bolo podľa § 199 ods. 1 Trestného poriadku začaté trestné stíhanie a uznesením zo dňa 09.04.2015 bolo podľa § 206 ods. 1 Trestného poriadku vznesené obvinenie XXXXX za zločin sprenevery podľa § 213 ods. 1, ods. 3 Trestného zákona pre skutok, ako je uvedený vo výroku tohto uznesenia.
	
	Obvinený XXXXX síce podal sťažnosť voči uzneseniu vyšetrovateľa PZ o vznesení obvinenia jeho osobe, avšak pred rozhodnutím o nej, bolo zistené, že obvinený zomrel. 

Zo zabezpečeného úmrtného listu Matričného úradu Mestskej časti XXXXX - Západ obvinený XXXXX zomrel v Košiciach dňa 09.05.2015.

	Aj napriek vyššie uvedenému zisteniu bol preskúmaný vyšetrovací spis a bolo zistené, že doposiaľ vykonané vyšetrovanie dostatočne odôvodňovalo vznesenie obvinenia XXXXX pre zločin sprenevery podľa § 213 ods. 1, ods. 3 Trestného zákona, pričom menovaný prichádza do úvahy, ako jediný možný páchateľ.    

Podľa § 215 ods. 1 písm. d) Trestného poriadku, prokurátor zastaví trestné stíhanie, ak je trestné stíhanie neprípustné podľa § 9 Trestného poriadku.

Podľa § 9 ods. 1 písm. d) Trestného poriadku, trestné stíhanie nemožno začať, a ak už bolo začaté, nemožno v ňom pokračovať a musí byť zastavené proti tomu, kto zomrel alebo bol vyhlásený za mŕtveho.

S poukazom na skutočnosť, že obvinený podľa oznámenia príslušného matričného úradu zomrel, bolo potrebné rozhodnúť tak ako je to uvedené vo výrokovej časti tohto rozhodnutia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Erika Konkolyová
prokurátorka